
	Nacrt prijedloga Odluke o određivanju vrijednosti boda komunalne naknade (B)

	GRAD ČAKOVEC
Upravni odjel za komunalno gospodarstvo, izgradnju grada i upravljanje nekretninama

	Početak savjetovanja
20. srpnja 2026. 
	Završetak savjetovanja
20. kolovoza 2026. 

	RAZLOG DONOŠENJA

	Člankom 98. Zakona o komunalnom gospodarstvu („Narodne novine“, broj 68/18, 110/18, 32/20, 145/24) je propisano:

''(1) Predstavničko tijelo jedinice lokalne samouprave do kraja studenoga tekuće godine donosi odluku kojom određuje vrijednost boda komunalne naknade (B) koja se primjenjuje od 1. siječnja iduće godine.

(2) Vrijednost boda komunalne naknade (B) određuje se u eurima po četvornome metru (m²)
korisne površine stambenog prostora u prvoj zoni jedinice lokalne samouprave.

(3) Polazište za određivanje vrijednost boda komunalne naknade (B) je procjena troškova
održavanja komunalne infrastrukture iz programa održavanja komunalne infrastrukture uz uzimanje u obzir i drugih predvidivih i raspoloživih izvora financiranja održavanja komunalne infrastrukture.

(4) Ako predstavničko tijelo ne odredi vrijednost boda komunalne naknade (B) do kraja studenoga tekuće godine, za obračun komunalne naknade u sljedećoj kalendarskoj godini vrijednost boda se ne mijenja.''

Osnovna pitanja koja se uređuju aktom

Aktom se određuje vrijednost boda komunalne naknade.

Obrazloženje

Vrijednost boda komunalne naknade u Gradu Čakovcu nije mijenjana od 2018. godine.
Člankom 91. Zakona o komunalnom gospodarstvu propisano je da je komunalna naknada novčano javno davanje koje se plaća za održavanje komunalne infrastrukture, da je komunalna naknada prihod proračuna jedinice lokalne samouprave koji se koristi za financiranje održavanja i građenja komunalne infrastrukture, te da se može na temelju odluke predstavničkog tijela jedinice lokalne samouprave koristiti i za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu jedinice lokalne samouprave, ako se time ne dovodi u pitanje mogućnost održavanja i građenja komunalne infrastrukture.

Gradsko vijeće Grada Čakovca 2018. godine Odlukom je odredilo vrijednost boda u iznosu 0,43 kn/m² mjesečno („Službeni glasnik Grada Čakovca 5/19).

Sukladno točki II stavku 1. Odluke o objavi uvođenja eura kao službene valute u Republici Hrvatskoj (''Narodne novine'', broj 85/22) kojom je bilo propisano da euro od 01.01.2023. godine postaje službena valuta u Republici Hrvatskoj donesena je nova Odluka o određivanju vrijednosti boda komunalne naknade (B) kojom je postojeći bod komunalne naknade primjenom fiksnog tečaja konverzije 7,53450 zamijenjen iznosom u eurima 0,057071 EUR/m² mjesečno, što je  iznos od 0,684852 EUR/m² godišnje.

Novu vrijednost boda komunalne naknade potrebno je utvrditi iz sljedećih razloga:
- da se vrijednost boda u Gradu Čakovcu nije mijenjala od 2018. godine, a tada je promijenjena s 0,33 kn na 0,43 kn po m² mjesečno.
- da su u proteklih sedam godina značajno porasli troškovi održavanja komunalne infrastrukture, cijena rada, roba i usluga 
- da se iz godinu u godinu povećava obujam održavanja komunalne infrastrukture
- da se kontinuirano ulaže u nove trajne nasade i održavanje javnih zelenih površina, cesta i nogostupa, postavlja se nova komunalna oprema, dječja igrališta, prometna signalizacija, kontinuirano se moraju primjenjivati mjere energetske učinkovitosti (javna rasvjeta)
- da je održavanje dostignutog komunalnog standarda od posebnog značaja za kvalitetu života građana i funkcioniranje lokalne zajednice.

Nedostatnost prihoda od komunalne naknade u odnosu na rashode za održavanje komunalne infrastrukture nije prisutna samo u posljednjoj proračunskoj godini, već je evidentna kroz dulje vremensko razdoblje uslijed kontinuiranog rasta troškova rada, roba, usluga i energenata.
Predlaže se povećanje vrijednosti boda na iznos 0,90 eur/m².
Predloženom vrijednošću Grad Čakovec i nadalje ostaje među gradovima s nižom vrijednošću boda u odnosu na usporedive gradove u okruženju.

Slijedi pregled vrijednosti boda komunalne naknade u pojedinim gradovima u odnosu na Grad
Čakovec gdje je vrijednost boda 0,684852 eur/m²:

- U Prelogu je vrijednost boda od 01.01.2024. godine 0,96 EUR/m²
- U Bjelovaru je vrijednost boda od 01.01.2026. godine 1,20 EUR/m²
- U Varaždinu je vrijednost boda od 01.01.2026. godine 1,30 EUR/m²
- U Koprivnici je vrijednost boda od 01.01.2026. godine 1,30 EUR/m²
- U Virovitici je vrijednost boda od 01.01.2026. godine 1,50 EUR/m²


Iznos komunalne naknade po četvornome metru (m²) površine nekretnine utvrđuje se množenjem koeficijenta zone (Kz), koeficijenta namjene (Kn) i vrijednosti boda komunalne naknade (B). Godišnji iznos komunalne naknade utvrđuje se množenjem površine nekretnine za koju se utvrđuje obveza plaćanja komunalne naknade i iznosa komunalne naknade po četvornome metru (m²) površine nekretnine.

U Gradu Čakovcu održavanje komunalne infrastrukture se najvećim dijelom financira iz
sredstava komunalne naknade. 
Slijedom svega navedenoga predlaže se donošenje Odluke o određivanju vrijednosti boda komunalne naknade (B) kojom se vrijednost boda povećava s 0,684852 EUR/m² na 0,90 EUR/m² godišnje, radi osiguranja dostatnih sredstava za održavanje postojećeg komunalnog standarda te financiranje planiranih zahvata i objekata komunalne infrastrukture na području Grada Čakovca. Radi se o povećanju vrijednosti boda od oko 30%.

Ocjena sredstava potrebnih za provođenje akta

Za provođenje akta nije potrebno osigurati sredstva.




Pozivamo predstavnike zainteresirane javnosti da najkasnije do 20. kolovoza 2026. godine dostave svoje komentare na nacrt prijedloga Odluke o određivanju vrijednosti boda komunalne naknade (B).
Po završetku savjetovanja svi pristigli doprinosi bit će javno dostupni na internetskoj stranici Grada Čakovca.

Ukoliko ne želite da Vaš doprinos bude javno objavljen, molimo Vas da to jasno istaknete pri dostavi obrasca.

Zahvaljujemo na doprinosu u izradi što kvalitetnijeg prijedloga Odluke o određivanju vrijednosti boda komunalne naknade (B).
KLASA: 363-02/26-06/3 
URBROJ: 2109-2-09-01-26-2
Čakovec, 20. srpnja 2026.
